সারাদিন টো টো করে ঘোরার পর খাওয়ার সময় ঠাম্মার কাছে সারাদিনের দেখাশোনা ঘটনার বর্ণনা চলে কিছুক্ষণ । মেজদাও নানা খবর আনে । সে সবের মধ্যে একদিন একটা খবর শুনে আমরা অবাক । আগামীকাল সকালে নাকি আমরা আরেক জায়গায় রওনা হবো । যার জন্য রাতের মধ্যেই সব গোছগাছ করে নিতে হবে । আমার ধারণা ছিলো যে এটাই আমাদের ইন্ডিয়ায় আসা । এখানেই কোথাও আমরা থেকে যাবো  । কিন্তু এখন এই খবর শুনে আমার সাংঘাতিক আনন্দ হলো । কারণ ইতিমধ্যে বাঘমারার অবস্থা দেখে আমি বেশ দমে গিয়েছিলাম ।